หุ้นบ้านดิ่งกำไรหด-คุมสินเชื่อ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

7บริษัทไตรมาส3กำไรวูบ49%  ‘ศุภาลัยSC’ยังเล่นได้ปันผลดี
โพสต์ทูเดย์ — หุ้นอสังหาริมทรัพย์เจอข่าวร้าย 2 เด้งทั้งกำไรไตรมาส 3 ทรุดธปท.จ่อคุมสินเชื่อทั้งผู้ประกอบการคนซื้อฉุดหุ้นดิ่งระนาว
บริษัทอสังหาริมทรัพย์ที่จดทะเบียนในตลาดหลักทรัพย์ทยอยประกาศผลดำเนินงานงวดไตรมาส 3 ปี 2553 โดย ณ วันที่ 11 พ.ย. มีบริษัท 7 แห่ง ประกอบด้วย บริษัท ควอลิตี้เฮ้าส์ (QH) บริษัท แลนด์แอนด์เฮ้าส์ (LH) บริษัท แอล.พี.เอ็น. ดีเวลลอปเมนท์ (LPN) บริษัท ศุภาลัย (SPALI) บริษัท เอเชี่ยนพร็อพเพอร์ตี้ ดีเวลลอปเม้นท์ (AP) บริษัท แผ่นดินทอง พร็อพเพอร์ตี้ ดีเวลลอปเม้นท์ (GOLD) และบริษัท ลลิล พร็อพเพอร์ตี้ (LALIN) ซึ่งทั้ง 7แห่ง มีกำไรสุทธิรวม 1,543.81 ล้านบาท ลดลง 49.88% จากงวดเดียวกันของปีก่อนที่มีกำไรสุทธิ 3,080.6 ล้านบาท และลดลง 35.40% จากไตรมาสก่อนหน้าที่มีกำไรสุทธิ รวม 2,389.97 ล้านบาท 
อย่างไรก็ตามพบว่าทุกบริษัทกำไรออกมาปรับตัวลดลงทั้งจากงวดเดียวกันของปีก่อนและไตรมาสก่อนหน้า ส่วนหนึ่งมาจากงวดก่อนหน้าลูกค้าเร่งโอน เพื่อให้ได้รับสิทธิทางภาษีที่หมดลง โดย AP กำไรสุทธิลดลงมากสุดเหลือ 90.64 ล้านบาท ลดลง 78.37% จากงวดเดียวกันของปีก่อนและลดลง 68.33% จากไตรมาสก่อนหน้า รองมาคือ SPALI ไตรมาส 3 มีกำไรสุทธิ 157.87 ล้านบาท ลดลง 73.12% จากงวดเดียวกันของปีก่อนและลดลง 64.59% จากไตรมาสก่อนหน้า 
ถัดมาเป็น QH ไตรมาส 3 มีกำไรสุทธิ 204.55 ล้านบาท ลดลง 59.53% จากงวดเดียวกันของปีก่อน และลดลง 46.95% จากไตรมาสก่อนหน้า ขณะที่ LH ยักษ์ใหญ่ของวงการ มีกำไรสุทธิ 793.17 ล้านบาท ลดลง 31.59% จากไตรมาสก่อนหน้า แต่เพิ่มขึ้น 0.04% จากไตรมาสก่อนหน้า
ด้านบล.เอเซียพลัส มองว่าหลังธนาคารแห่งประเทศไทย (ธปท.) แสดงจุดยืนควบคุมสินเชื่อที่อยู่อาศัย เพื่อป้องกันการเกิดภาวะฟองสบู่ในธุรกิจอสังหาริมทรัพย์เป็นข่าวที่กระทบหุ้นกลุ่มนี้ ประกอบกับทิศทางอัตราดอกเบี้ยที่ชัดเจนมากขึ้นว่าจะปรับขึ้น ทำให้คาดว่าจะเห็นการปรับตัวลดลงของหุ้นกลุ่มที่อยู่อาศัยในช่วงจากนี้ไป ฝ่ายวิจัยจึงปรับลดคำแนะนำการลงทุนจากเดิมเท่ากับตลาดมาเป็นน้อยกว่าตลาด 
หุ้นที่พอเลือกถือได้ น่าจะเป็นหุ้นที่มีอัตราเงินปันผลสูงและราคายังต่ำกว่ามูลค่าที่เหมาะสมค่อนข้างมาก ซึ่งเด่นที่สุด ได้แก่ SPALI และ บริษัท เอสซี แอสเสท คอร์ปเรชัน (SC) ซึ่งจากนี้อาจเห็นการทยอยปรับลดประมาณการและราคาที่เหมาะสมของหุ้นที่อยู่อาศัยลง เพื่อสะท้อนผลของนโยบายของ ธปท.
เมื่อวันที่ 11 พ.ย. หุ้นกลุ่มอสังหาริมทรัพย์ปรับตัวลงถ้วนหน้า เช่น LPN ลด 6.12% SPALI ลด 7.81% LH ลด 4.91% เป็นต้น ทำให้ดัชนีกลุ่มปิดที่ 149.72 จุด ลดลง 4.47 จุด หรือ 2.90%